ભલા માણસ, ઈશ્વરે તો તને સુંદર ‘લાઈફ કીટ’ આપી છે. પણ તું આડેધડ ઉપયોગ કરીને ઉપાધિ ઊભી કરે છે. એણે તો કીટમાં મરચું અને સાકર, ટાંકણી અને તલવાર બધું મૂક્યું છે. તું ઍસિડીટીમાં સાકરને બદલે મરચું ખાય અને મહાભારતનું યુદ્ધ લડવામાં તલવારને બદલે ટાંકણી લઈને જાય છે અને પછી ગરીબડો થઈને ગાય છે…. ‘બનાકે ક્યૂં બિગાડા રે…. ઉપરવાલે….. ઉપરવાલે….!’ ખરેખર તો ઈશ્વર સૃષ્ટિ રચીને થાકી ગ્યો’તો એટલે પોતાનો ચાર્જ સોંપીને વૅકેશન લઈ લેવાય એટલે એણે માણસનું સર્જન કર્યું. પરંતુ માણસે તો ફરિયાદો અને અરજીઓ (અરજો) કરી કરીને ઈશ્વરને થકવી નાંખ્યો. ‘ભગવાન, આજે મને મૂડ નથી. મારા બોસે મને ખખડાવી નાખ્યો. મહેરબાની કરી તમે એનું સત્યનાશ વાળી નાંખો ને !’ આવું આવું સાંભળીને ઈશ્વરને બિચારાને આકાશ જગ્યા આપે તો સમાઈ જવાની ઈચ્છા થઈ જાય ! ઉત્સાહી ઈશ્વરનો ફલેશબેક જોઈએ તો આપણને દયા આવશે કે….. ‘ક્યા ઉસકી તમન્ના થી, ક્યા સામને આયા હૈ….?’